Ramaphosa kies ANC bo SA | Maroela Media
Pres. Cyril Ramaphosa lewer Donderdagaand sy staatsrede. Foto: Jairus Mmutle/GCIS
Pres. Cyril Ramaphosa is Donderdagaand gedwing om te kies om sy land van 'n ekonomiese ramp te red of sy party van 'n interne oorlog te red en hy het die ANC gekies.
John Steenhuisen, DA-leier, het in reaksie op Ramaphosa se staatsrede gesê die president is gedwing om bogenoemde besluit te neem – 'n besluit wat Ramaphosa sedert hy twee jaar terug president geword het opsy geskuif het.
"Ek is seker dit was nie 'n maklike besluit vir die president nie. Niemand wil onthou word as die man tydens wie se presidentskap die land se ekonomie in duie gestort het en miljoene mense in swaarkry en lyding ingedwing is nie. Maar hy wil ook nie hê sy nalatenskap moet die verswakking of moontlike skeuring van 'n voormalige bevrydingsbeweging wees nie."
Volgens Steenhuisen sou 'n dapper president egter elke keer sy land gekies het. "Ramaphosa het sy party gekies. Dié staatsrede was sy oomblik. Ramaphosa weet presies wat gedoen moet word aangesien ekonome, graderingsagentskappe, opposisiepartye en selfs sy eie minister van finansies, Tito Mboweni, al sedert sy ampstermyn begin het, en veral die laaste paar maande, almal vir hom dieselfde ding gesê het, naamlik dat hy of gewaagde ekonomiese hervormings aankondig – selfs al is dit polities moeilik – of die doodsbevel van ons ekonomie teken."
Die hervormings sluit in om Eskom se monopolie tot 'n einde te bring, reddingsboeie te staak, arbeidswetgewing te verslap ten einde ondernemings in staat te stel om suksesvol te wees en beleggersvertroue te herstel deur weg te doen met vernietigende populistiese beleide soos onteiening sonder vergoeding en die nasionale gesondheidsversekering.
Steenhuisen meen Ramaphosa se besluit om die ANC ten koste van die land te red kom egter as geen verrassing nie. "Die keuse kon nie makliker gewees het nie: Red jou land van byna sekere ekonomiese ineenstorting of red jou party en sy alliansievennote van 'n moontlike skeuring in die middel. Pres. Ramaphosa het egter met die wêreld se oë op hom gerig en met die hoop en verwagting van elke Suid-Afrikaner op sy skouer, gesê: 'Jammer, maar ek kies die ANC'."
Ek het dit in elk geval verwag want die is die enigste manier hoe die ANC kan voortgaan met hulle strooptog
Ek het dit verwag,dit is wat PW Botha voorspel het sou gebeur onder n anc bewind en fw de klerk nie die nodige insig gehad het om dit te verstaan nie.
Suid -Afrika is net soos ander Afrika lande,dit gaan nooit verander nie. Die gemors gaan nog erger raak…solank die hoe koppe a g v regstellende aksie en BEE n salaris kry. …en jou waaragtig is daar mense wat glo die Staatsrede was n goeie ene..bla …bla…bla. Weer n gepraat of n gedroom van n Utopia…en hulle stem maar weer ANC…